Zuma dalk binnekort in hofOudpres. Jacob Zuma. Foto: Kopano Tlape/GCIS Die Valke sal oudpres. Jacob Zuma na verwagting vandeesweek dagvaar om in die Durbanse hooggeregshof te verskyn op aanklagte van korrupsie. Dit volg nadat Shaun Abrahams, hoof van die Nasionale Vervolgingsgesag (NVG), op 16 Maart aangekondig het Zuma sal verhoor word op aanklagte van korrupsie, geldwassery en rampokkery. Abrahams het destyds aangekondig dat Zuma wel in die hof sal moet verskyn. Daar bestaan ook ŉ redelike kans dat vervolging suksesvol sal wees. Hy het verwys na die lang geskiedenis van die saak wat reeds in 2007 begin het, ná ŉ ondersoek oor ŉ multimiljoenrand-wapenooreenkoms. Volgens hom het byna elke direkteur en adjunkdirekteur van openbare vervolging dié saak al onder oë gehad. Wat betref die dokumente wat hy van Zuma ontvang het waarom hy nie vervolg moet word nie, het Abrahams ŉ span kenners aangestel om deur die bewysstukke te werk en hom van raad te bedien of aanklagte teen Zuma ingestel moet word of nie. Daar is 16 hoofaanklagte oor 783 beweerde voorvalle van korrupsie (2), bedrog (12), geldwassery (1) en rampokkery (1) wat weer teen Zuma ingestel sal word. Mokotedi Mpshe, destydse hoof van die NVG, het in April 2009 besluit om Zuma, toe net ANC-president, nie te vervolg nie. Zuma is die maand daarna as president van die land ingehuldig. Op 13 Oktober 2017 het die hoogste hof van appèl egter bevind Mpshe se besluit, om Zuma nie te vervolg nie, was irrasioneel en onredelik. Zuma moes daarna die NVG van redes bedien waarom die klagtes nie weer teen hom ingestel moet word nie. Zuma het einde Januarie dokumente by die NVG ingedien oor hoekom hy nié vervolg moet word nie. Die aanvanklike sperdatum vir dié vertoë was 30 November 2017, maar Zuma is uitstel van sewe weke toegeken. Volgens berigte in Sondagkoerante sal Zuma waarskynlik op 6 April in die hof verskyn. Brig. Hangwani Mulaudzi, woordvoerder van die Valke, het gesê die dagvaarding sal dié week op Zuma beteken word.